《读《史记》四十首 其三十四 灌氏族》
清代·张晋

颍水清，灌氏宁，颍水浊，灌氏族。君不见，魏其失势武安贵，世事人情真可嘅。

侯门冷落宾客稀，独有灌夫不相背。将军使酒犹如故，酒酣那计丞相怒。

奋然独骂临汝侯，座上齐引去。籍福按项不肯谢，麾骑缚夫置传舍。

东朝廷辩众不同，贵人岂比老秃翁？势不足，灌氏族，蜚语上闻婴亦戮。

侯之得失自我耳，宁忍仲儒独先死。君不见，前朝曾受淮南金，武安若在亦族矣。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。